Video: Wildtuinwerker wat olifante verjaag “het nie reëls oortree”‘n Skermskoot uit die video. Maroela Media het vroeër berig dat SANParke ondersoek instel na die voorval nadat daar ‘n video daarvan op YouTube gelaai is. Die voorval het Saterdag naby Skukuza plaasgevind. SANParke sê in ‘n verklaring hy het die beeldmateriaal, inligting van ooggetuies sowel as die werknemer se weergawe van die gebeure in ag geneem in sy ondersoek na die voorval. “Dit moet in ag geneem word dat sekere prosesse gevolg is om vas te stel presies wat gebeur het en volgens die wet word ‘n persoon onskuldig beskou tot hy of sy skuldig bewys is. In hierdie geval en na deeglike oorweging is daar bevind dat die werknemer nie die park se reëls oortree het nie.” SANParke sê die werknemer is egter gewaarsku en opdrag gegee om versigtiger te wees in die toekoms. “SANParke wil onvoorwaardelik om verskoning vra aan die besoekers wat die voorval aanskou het en ons moedig werknemers en besoekers aan om meer verantwoordelik op te tree.” ŉ Paartjie is in Januarie in die wildtuin deur ŉ olifantbul aangeval en erg beseer nadat hulle glo nie ŉ veilige afstand van die dier af gehou het nie. ŉ Video van die voorval het opslae op sosiale media gemaak. Die olifantbul was glo beseer en is ná die aanval van kant gemaak.